दशावतारस्तुतिः
प्रोष्ठीशविग्रह सुनिष्ठीवनोद्धत विशिष्टाम्बुचारिजलधे 
 कोष्ठान्तराहितविचेष्टागमौघ परमेष्ठीडित त्वमवमाम् 
 प्रेष्ठार्कसूनुमनुचेष्ठार्थमात्मविदतीष्टो युगान्तसमये 
 स्थेष्ठात्मशृङ्गधृतकाष्ठाम्बुवाहन वराष्टापदप्रभतनो ॥ १॥

 खण्डीभवद्बहुळडिण्डीरजृम्भण सुचण्डी कृतो दधि महा 
 काण्डाति चित्र गति शौण्डाद्य हैमरद भाण्डा प्रमेय चरित 
 चण्डाश्वकण्ठमद शुण्डाल दुर्हृदय गण्डा भिखण्डाकर दो-
 श्चण्डा मरेशहय तुण्डाकृते दृशमखण्डामलं प्रदिश मे ॥ २॥

 कूर्माकृते त्ववतु नर्मात्म पृष्ठधृत भर्मात्म मन्दर गिरे 
 धर्मावलम्बन सुधर्मासदाकलितशर्मा सुधावितरणात् 
 दुर्मान राहुमुख दुर्मायि दानवसुमर्माभिभेदन पटो 
 धर्मार्क कान्ति वर वर्मा भवान् भुवन निर्माण धूत विकृतिः ॥ ३॥

 धन्वन्तरेऽङ्गरुचि धन्वन्तरेऽरितरु धन्वन्स्तरीभवसुधा-
 भान्वन्तरावसथ मन्वन्तराधिकृत तन्वन्तरौषधनिधे 
 दन्वन्तरङ्गशुगुदन्वन्तमाजिषु वितन्वन्ममाब्धि तनया 
 सून्वन्तकात्महृदतन्वरावयव तन्वन्तरार्तिजलधौ ॥ ४॥

 या क्षीरवार्धिमथनाक्षीणदर्पदितिजाक्षोभितामरगणा-
 पेक्षाप्तयेऽजनि वलक्षांषुबिम्बजिदतीक्ष्णालकावृतमुखी 
 सूक्ष्मावलग्नवसनाक्षेपकृत्कुच कटाक्षाक्षमीकृतमनो-
 दीक्षासुराहृतसुधाक्षाणिनोऽवतुसु रूक्षेक्षणाद्धरितनुः ॥ ५॥

 शिक्षादियुङ्निगम दीक्षासुलक्षण परिक्षाक्षमाविधिसती 
 दाक्षायणी क्षमति साक्षाद्रमापिनय दाक्षेपवीक्षणविधौ 
 प्रेक्षाक्षिलोभकरलाक्षार सोक्षित पदाक्षेपलक्षितधरा 
 साऽक्षारितात्मतनु भूक्षारकारिनिटिलाक्षाक्षमानवतु नः ॥ ६॥

 नीलाम्बुदाभशुभ शीलाद्रिदेहधर खेलाघृतोधधिधुनी-
 शैलादियुक्त निखिलेला कटाद्यसुर तूलाटवीदहन ते 
 कोलाकृते जलधि कालाचलावयव नीलाब्जदंष्ट्र धरणी-
 लीलास्पदोरुतर मूलाशियोगिवर जालाभिवन्दित नमः ॥ ७॥

 दम्भोलितीक्ष्णनख सम्भेदितेन्द्ररिपु कुम्भीन्द्र पाहि कृपया 
 स्तम्भार्भ कासहनडिम्भाय दत्तवर गम्भीरनाद नृहरे 
 अंभोधिजानुसरणांभोजभूपवनकुम्भीनसेशखगराट् 
 कुम्भीन्द्रकृत्तिधर जम्भारिषण्मुखमुखांभोरुहाभिनुत माम् ॥ ८॥

 पिङ्गाक्ष विक्रम तुरङ्गादि सैन्य चतुरङ्गा वलिप्त दनुजा-
 साङ्गाध्वरस्थ बलि साङ्गावपात हृषिताङ्गा मरालिनुत ते 
 शृङ्गारपादनख तुङ्गाग्रभिन्न कन काङ्गाण्डपत्तितटिनी-
 तुङ्गाति मङ्गल तरङ्गाभिभूत भज काङ्गाघ वामन नमः ॥ ९॥

 ध्यानार्ह वामनतनोनाथ पाहि यजमाना सुरेशवसुधा-
 दानाय याचनिक लीनार्थवाग्वशितनानासदस्यदनुज 
 मीनाङ्कनिर्मलनिशानाथकोटिलसमानात्म मौञ्जिगुण कौ-
 पीनाच्छसूत्रपदयानातपत्रकरकानम्यदण्डवरभृत् ॥ १०॥

 धैर्याम्बुधे परशुचर्याधिकृत्तखलवर्यावनीश्वर महा-
 शौर्याभिभूत कृतवीर्यात्मजातभुजवीर्यावलेपनिकर 
 भार्यापराधकुपितार्याज्ञयागलितनार्यात्मसूगलतरो 
 कार्यापराधमविचार्यार्यमौघजयिवीर्यामिता मयि दया ॥ ११॥

 श्रीरामलक्ष्मणशुकाराम भूरवतुगौरामलामितमहो-
 हारामरस्तुत यशोरामकान्तिसुत नोरामनोरथहर 
 स्वारामवर्यरिपु वीरामयार्धिकर चीरामलावृतकटे 
 स्वाराम दर्शनजमारामयागतसुघोरामनोरमलब्धकलह ॥ १२॥

 श्रीकेशवप्रदिशनाकेश जातकपिलोकेश भग्नरविभू-
 तोकेतरार्तिहरणाकेवलार्तसुखधीकेकिकालजलद 
 साकेतनाथवरपाकेरमुख्यसुत कोकेन भक्तिमतुलाम् 
 राकेन्दु बिम्बमुख काकेक्षणापह हृशीकेश तेऽङ्घ्रिकमले ॥ १३॥

 रामे नृणां हृदभिरामेनराशिकुलभीमे मनोऽद्यरमताम् 
 गोमेदिनीजयितपोऽमेयगाधिसुतकामेनिविष्ट मनसि 
 श्यामे सदा त्वयि जितामेयतापसजरामे गताधिकसमे 
 भीमेशचापदलनामेयशौर्यजितवामेक्षणे विजयिनि ॥ १४॥

 कान्तारगेहखलकान्तारटद्वदन कान्तालकान्तकशरम् 
 कान्तारयाम्बुजनिकान्तान्ववायविधुकान्ताश्मभादिपहरे 
 कान्तालिलोलदलकान्ताभिशोभितिलकान्ताभवन्तमनुसा 
 कान्तानुयानजित कान्तारदुर्गकटकान्ता रमात्ववतु माम् ॥ १५॥

 दान्तं दशाननसुतान्तं धरामधिवसन्तं प्रचण्डतपसा 
 क्लान्तं समेत्य विपिनान्तं त्ववाप यमनन्तं तपस्विपटलम् 
 यान्तं भवारतिभयान्तं ममाशु भगवन्तं भरेण भजतात् 
 स्वान्तं सवारिदनुजान्तं धराधरनिशान्तं स तापसवरम् ॥ १६॥

 शम्पाभचापलवकंपास्तशत्रुबलसंपादितामितयशाः 
 शं पादतामरससंपातिनोऽलमनुकम्पारसेन दिश मे 
 सम्पातिपक्षिसहजं पापिरावणहतं पावनं यदकृथाः 
 त्वं पापकूपपतितं पाहि मां तदपि पम्पासरस्तटचर ॥ १७॥

 लोलाक्ष्यपेक्षितसुलीलाकुरङ्गवधखेलाकुतूहलगते 
 स्वालापभूमिजनिबालापहार्यनुजपालाद्य भो जयजय 
 बालाग्निदग्धपुरशालानिलात्मजनिफालात्तपत्तलरजो 
 नीलाङ्गदादिकपिमालाकृतालिपथमूलाभ्यतीतजलधे ॥ १८॥

 तूणीरकार्मुक कृपाणीकिणाङ्कभुजपाणीरविप्रतिमभाः 
 क्षोणिधरालिनिभघोणीमुखादिघनवेणीसुरक्षणकरः 
 शोणिभवन्नयन कोणीजिताम्बुनिधिपाणीरितार्हणमणि-
 श्रेणीवृताङ्घ्रिरिह वाणीशसूनुवरवाणीस्तुतो विजयते ॥ १९॥

 हुङ्कारपूर्वमथ टङ्कारनादमतिपङ्कावधार्यचलिता 
 लङ्काशिलोच्चयविशङ्कापतद्भिदुर शङ्काऽऽस यस्य धनुषः 
 लङ्काधिपोऽमनुत यं कालरात्रिमिव शङ्काशताकुलधिया 
 तं कालदण्डशतसङ्काशकार्मुकशराङ्कान्वितं भज हरिम् ॥ २०॥

 धीमानमेयतनुधामार्तमङ्गळदनामा रमाकमलभू-
 कामारिपन्नगपकामाहिवैरिगुरुसोमादिवन्द्यमहिमा 
 स्थेमादिनापगतसीमावतात्सखलसामाजरावणरिपू 
 रामाभिदो हरिरभौमाकृतिः प्रतनसामादिवेदविषयः ॥ २१॥

 दोषात्मभूवशतुराषाडतिक्रमजदोषात्मभर्तृवचसा 
 पाषाणभूतमुनियोषावरात्मतनुवेषादिदायिचरणः 
 नैषादयोषिदशुभेषाकृदण्डजनिदोषाचरादिशुभदो 
 दोषाग्रजन्ममृतिशोषापहोऽवतु सुदोषाङ्घ्रिजातहननात् ॥ २२॥

 वृन्दावनस्थपशुवृन्दावनं विनुतवृन्दारकैकशरणम् 
 नन्दात्मजं निहतनिन्दाकृदासुरजनं दामबद्धजठरम् 
 वन्दामहे वयममन्दावदातरुचिमान्दाक्षकारिवदनम् 
 कुन्दालिदन्तमुत कन्दासितप्रभतनुं दावराक्षसहरम् ॥ २३॥

 गोपालकोत्सवकृतापारभक्ष्यरससूपान्नलोपकुपिता 
 शापालयापितलयापाम्बुदालिसलिलापायधारितगिरे 
 स्वापाङ्गदर्शनज तापाङ्गरागयुतगोपाङ्गनांशुकहृति-
 व्यापारशौण्ड विविधापायतस्त्वमव गोपारिजातहरण ॥ २४॥

 कंसादिकासदवतंसावनीपतिविहिंसाकृतात्मजनुषम् 
 संसारभूतमिह संसारबद्धमनसं सारचित्सुखतनुम् 
 संसाधयन्तमनिशं सात्त्विकव्रजमहं सादरं बत भजे 
 हंसादितापसरिरंसास्पदं परमहंसादिवन्द्यचरणम् ॥ २५॥

 राजीवनेत्र विदुराजीव मामवतु राजीवकेतनवशम् 
 वाजीभपत्तिनृपराजीरथान्वितजराजीवगर्वशमन 
 वाजीशवाह सितवाजीश दैत्यतनुवाजीशभेदकरदोः 
 जाजीकदम्बनवराजीवमुख्यसुमराजीसुवासितशिरः ॥ २६॥

 कालीहृदावसथकालीयकुण्डलिपकालीस्थपादनखरा 
 व्यालीनवांशुकरवालीगणारुणितकालीरुचे जय जय 
 केलीलवापहृतकालीशदत्तवरनालीकदृप्तदितिभू-
 चूलीकगोपमहिलालीतनूघुसृणधूलीकणाङ्कहृदय ॥ २७॥

 कृष्णादिपाण्डुसुतकृष्णामनःप्रचुरतृष्णासुतृप्तिक रवाक् 
 कृष्णाङ्कपालिरत कृष्णाभिधाघहर कृष्णादिषण्महिळ भोः 
 पुष्णातु मामजित निष्णातवार्धिमुदनुष्णांशुमण्डल हरे 
 जिष्णो गिरीन्द्रधर विष्णो वृषावरज धृष्णो भवान्करुणया ॥ २८॥

 रामाशिरोमणिधरामासमेत बलरामानुजाभिध रतिम् 
 व्योमासुरान्तकर ते मारतात दिश मे माधवाङ्घ्रिकमले 
 कामार्तभौमपुररामावलीप्रणयवामाक्षिपीततनुभा 
 भीमाहिनाथमुखवैमानिकाभिनुत भीमाभिवन्द्यचरण ॥ २९॥

 सक्ष्वेळभक्ष्यभयदाक्षिश्रवोगणजलाक्षेपपाशयमनम् 
 लाक्षागृहज्वलनरक्षोहिडिम्बबकभैक्षान्नपूर्वविपदः 
 अक्षानुबन्धभवरूक्षाक्षरश्रवणसाक्षान्महिष्यवमती 
 कक्षानुयानमधमक्ष्मापसेवनमभीक्ष्णापहासमसताम् ॥ ३०॥

 चक्षाण एव निजपक्षाग्रभूदशशताक्षात्मजादिसुहृदा-
 माक्षेपकारिकुनृपाक्षौहिणीशतबलाक्षोभदीक्षितमनाः 
 तार्क्ष्यासिचापशरतीक्ष्णारिपूर्वनिजलक्ष्माणि चाप्यगणयन् 
 वृक्षालयध्वजरिरक्षाकरो जयति लक्ष्मीपतिर्यदुपतिः ॥ ३१॥

 बुद्धावतार कविबद्धानुकम्प कुरु बद्धाञ्जलौ मयि दयाम् 
 शौद्धोदनिप्रमुखसैद्धान्तिकासुगमबौद्धागमप्रणयन 
 क्रुद्धाहितासुहृतिसिद्धासिखेटधर शुद्धाश्वयान कमला 
 शुद्धान्त मां रुचिपिनद्धाखिलाङ्ग निजमद्धाव कल्क्यभिध भोः ॥ ३२॥

 सारङ्गकृत्तिधरसारङ्गवारिधर सारङ्गराजवरदा-
 सारं गदारितरसारं गतात्ममदसारं गतौषधबलम् 
 सारङ्गवत्कुसुमसारं गतं च तव सारङ्गमाङ्घ्रियुगलम् 
 सारङ्गवर्णमपसारं गताब्जमदसारं गदिंस्त्वमव माम् ॥ ३३॥

 ग्रीवास्यवाहतनुदेवाण्डजादिदशभावाभिरामचरितम् 
 भावातिभव्यशुभधीवादिराजयतिभूवाग्विलासनिलयम् 
 श्रीवागधीशमुखदेवाभिनम्यहरिसेवार्चनेषु पठता-
 मावास एव भवितावाग्भवेतरसुरावासलोकनिकरे ॥ ३४॥